Kaupunki päätti viime vuonna asettaa aurauksessa etusijalle naisten suosimat liikkumistavat autoilun sijaan. Suunnitelmaa ei kuitenkaan saatu toteutettua tämän viikon lumimyräkässä.

Tukholman ennennäkemätön lumikaaos on nostanut kysymyksiä siitä, onko sukupuolten tasa-arvoa edistävä lumenaurauspolitiikka epäonnistunut. Torstaina kaupungin bussiliikenne käytännössä pysähtyi lumimyräkässä ja jalkakäytävät hautautuivat lumeen.

Sairaalat ovat joutuneet hoitamaan sadoittain luunmurtumia ja muita vammoja, kun ihmiset ovat liukastuneet lumisilla jalkakäytävillä, Dagens Nyheter -lehti kertoo. (siirryt toiseen palveluun)

Tukholma päätti viime vuonna, että se auraa tasa-arvon edistämiseksi jalankulun, pyöräilyn ja julkisen liikenteen väylät ennen autoteitä. Perusteena on se, että naiset käyttävät näitä liikkumismuotoja enemmän kuin yksityisautoilua suosivat miehet.

Tämän viikon lumimyräkkä oli uuden politiikan varsinainen tulikoe. Kaupungin liikenteestä vastaava ympäristöpuolueen Daniel Heldén myöntää, ettei tasa-arvoinen auraus ole onnistunut.

– Jalkakäytäviä ja pyöräteitä ei ole aurattu niin kattavasti kuin oli ajateltu tärkeysjärjestystä suunniteltaessa, Helldén sanoi Dagens Nyheter -lehdelle.

Helldén kertoi olevansa pahoillaan loukkaantuneiden puolesta.

– Ajatuksena oli, että tällaisessa lumimyräkässä olisi mahdollista liikkua helpommin jalan. On ikävää, ettemme ole onnistuneet tässä.

Hän sanoi tilaavansa kriisiselvityksen viime päivien aurauksen toiminnasta ja lupasi parantaa kaupungin toimintaa.